***Относно работата на ЦФЛД (администрация и обществен съвет)***

*Категорично, няма деца, чието лечение е забавено от администрацията на Фонда. В момента Фондът работи в предвидените от правилника срокове. В рамките на 3 дни заявленията се разглеждат от администрацията на Фонда. В случай на непълноти и неясноти по преписката на заявителя се предоставя 14-дневен срок за отстраняване на пропуските). Изрядно окомплектованата документация се изпраща на външни експерти. Те имат на разположение 14 дни да изготвят доклад до Фонда. Eкспертите имат правото мотивирано да поискат удължаване на срока с не повече от 14 дни. В случай, че не го направят, в 45-дневен срок от изпращането на преписката към експерта, тя следва да бъде включена в дневен ред за заседание на ОС към фонда. Същевременно стремежът на администрацията на фонда е сроковете да се съкращават. Вече се работи по създаването на информационна система, която да позволява бърза обработка на документацията и същевременно да позволява на родителите да проследяват в детайли движението на тяхното заявление и датата, на която да очакват решение на ОС. Такава информационна система до сега във Фонда не е имало.*

*Заявленията подавани към Фонда, са за финансова подкрепа за лечение на деца у нас и в чужбина. Последните са около 30 – 35 % от всички заявления. Лечението може да се осъществи след заявка към чуждите клиники. Те определят датите за приемане на пациента. За случаите, при които медицински обосновано не могат да търпят отлагане до следващо редовно заседание на Обществения съвет, председателят на Фонда проф. В.Пилософ организира „електронно“ заседание на ОС.*

*От назначаването си до момента новият екип на ЦФЛД извършва задълженията си в максимално кратки срокове и в пълен обем, съобразявайки се с механизмите за работа, заложени в правилника за дейността на институцията.*

*На последното си заседание Общественият съвет към Фонда разгледа всички заявления, включении в дневния ред до момента. Фондът е организирал получаването на допълнителна експертиза за всеки от случаите, за които поради липси в документацията Общественият съвет е поискал допълнително становище. В този смисъл, не може да се говори за неглижиране ролята на Обществения съвет, което е видимо и от публично достъпния регистър на сайта на ЦФЛД.*

*Установен е бърз канал за подписване на формуляр S2 – от Фонда към министерството и от Фонда – към Касата, като по този начин са спазени всички законови постулати и значително е намалено времето за получаване на документа.*

***Относно промяната в правилника за дейността на Фонда***

*Министър Москов е възложил на проф. Владимир Пилософ да предложи проект на правилник за дейността на Фонда, който да гарантира максимално качествена експертиза и навременно взимане на решение за лечението на всяко нуждаещо се дете.*

*В правилника подробно ще бъдат разписани процедурите и сроковете за взаимодействие между МЗ, НЗОК и ЦФЛД.*

*Проектът на предложения правилник ще бъде обсъден с водещи медицински специалисти и национални консултанти по различните специалности и ще бъде публикуван за широко обществено обсъждане в сайта на фонда и на министерството.*

***Относно администрацията и електронния регистър на Фонда***

*За да се осигури ефективна работа на фонда, със заповед на министър Москов в момента във фонда са командировани 10 служители на министерството. В момента текат процедури по назначаване на служители на постоянен трудов договор.*

*Електронният регистър на Фонда се обновява в съответствие с постъпването на всяко заявление, медицинско становище, решение от заседание.*